आम आदमी को भूली AAP, पहली सूची जारी होती ही पार्टी में उठे बगावत के सुर

नई दिल्‍ली. आम आदमी पार्टी (आप) की ओर से लोकसभा चुनावों के लिए 20 उम्‍मीदवारों की पहली सूची जारी होते ही पार्टी में बगावती सुर सुनाई देने लगे हैं। नागपुर से उम्‍मीदवार बनने की आस लगाईं डॉ. रूपा ने कहा है कि अगर उम्‍मीदवार दिल्‍ली से ही तय होने हैं तो भाजपा-कांग्रेस और आप में फर्क ही क्‍या रह गया?

नागपुर में, 'आप' ने अंजलि दामनिया को नितिन गडकरी के खिलाफ उतारने का निर्णय लिया है। 'आप' की स्थानीय नेता रूपा कुलकर्णी के अनुसार, 'आप के स्‍थानीय नेताओं ने दो महीने पहले मुझसे इस सीट से चुनाव लड़ने के लिए संपर्क किया था। वे लगातार मुझे राजी करने की कोशिश कर रहे थे। अंतत: मैंने इस सीट से लड़ने के लिए अपना मन बना लिया था।' रूपा ने दमानिया की उम्मीदवारी का विरोध तो नहीं किया, लेकिन यह जरूर कहा, 'आप का यह दावा कि कई जिलों के मतदाताओं से संपर्क करके उम्मीदवारों का चुनाव किया जाता है, यह सरासर गलत है। पहली सूची में कोई भी कॉमन आदमी नहीं है।'

आम जनता की अनदेखी

केजरीवाल की पार्टी ने उम्‍मीदवार चुनने की प्रक्रिया में जनता की पूरी तरह अनेदखी की है। पिछले साल दिल्‍ली विधानसभा चुनाव के लिए उम्‍मीदवार चुनने के लिए पार्टी ने जनता की राय मांगी थी। लेकिन, इस बार ऐसा कुछ नहीं किया गया। शुरुआत में अलग-अलग लोकसभा क्षेत्रों से संभावित उम्‍मीदवारों की एक सूची वेबसाइट पर डाली गई थी, लेकिन सूची उसी रात हटा ली गई। और रविवार को सीधे अंतिम सूची जारी की गई।

सवाल इसलिए भी

1. के खिलाफ उम्‍मीदवार बनाए गए कुमार विश्‍वास तो पहले से ही खुद को अमेठी का उम्‍मीदवार मान बैठे थे और उन्‍होंने वहां अपनी चुनावी तैयारियां भी शुरू कर दी थीं। जिस आशुतोष को पार्टी ने दिल्‍ली के चांदनी चौक से उम्‍मीदवार बनाया है, वह करीब एक महीना पहले ही पार्टी के सदस्‍य बनाए गए हैं। उन्‍हें सदस्‍य बनते ही प्रवक्‍ता का पद दिया गया और अब कपिल सिब्‍बल के खिलाफ उम्‍मीदवार भी घोषित कर दिया गया है।

2. पार्टी ने जरनैल सिंह को पश्चिमी दिल्‍ली से उम्‍मीदवार बनाया है। यहां से अभी कांग्रेस के महाबल मिश्रा सांसद हैं। इस इलाके में सिख मतदाताओं की बड़ी तादाद है। ऐसे में सवाल उठ रहा है कि पार्टी ने क्‍या जाति-संप्रदाय का खयाल रख कर जरनैल सिंह को यहां उम्‍मीदवार बनाया है? जरनैल पत्रकार रह चुके हैं और वित्‍त मंत्री पी. चिदंबरम पर जूता फेंकने के कारण सुर्खियों में आए थे। ऐसे में सवाल यह भी उठ रहा है कि क्‍या 'आप' ऐसी हरकतों को जायज मानती है?

3. सदस्‍य बने बिना बनाया उम्‍मीदवार: मेधा पाटकर को 'आप' ने सदस्‍य बनाए बिना ही उत्‍तर-पूर्व मुंबई से उम्‍मीदवार घोषित कर दिया है। मेधा के संगठन नेशनल अलायंस ऑफ पीपुल्‍स मूवमेंट (एनएपीएम) के लोग भी इससे हैरान हैं। बताया जाता है कि प्रशांत भूषण, अजित झा और योगेंद्र यादव जैसे 'आप' के नेताओं से मेधा के निजी समीकरणों के चलते उन्‍हें 'आप' का उम्‍मीदवार बनने पर राजी किया जा सका है। मेधा का रिलायंस के प्रति हमेशा से आक्रामक रुख रहा है। जन आंदोलन के क्षेत्र में उनकी अलग पहचान भी है। इसी वजह से पार्टी ने न केवल उन्‍हें उम्‍मीदवार बनाया, बल्कि उनका नाम सार्वजनिक करने में भी जल्‍दबाजी दिखाई।

एनजीओ के जरिए जनाधार व्‍यापक कराने की रणनीति?

'आप' ने अपनी पहली सूची में बड़ी संख्‍या में एनजीओ से जुड़े लोगों को भी जगह दी है। इसकी वजह यह मानी जा रही है कि एनजीओ और सामाजिक संगठनों से जुड़े लोगों का ज्‍यादा से ज्‍यादा समर्थन हासिल करने के लिए पार्टी ने यह रणनीति अपनाई है। मेधा पाटकर, मयंक गांधी (उत्‍तर पश्चिम मुंबई), किसान नेता लिंगराज (बारगढ़, ओडि़शा), आलोक अग्रवाल (खंडवा, मध्‍य प्रदेश), आरटीआई एक्टिविस्‍ट अंजलि दमानिया (नागपुर), विजय पंधारे (नासिक) जैसे लोगों को उम्‍मीदवार बनाए जाने का मकसद यही बताया जा रहा है।

आगे पढें- अगली लिस्‍ट में सोरी का भी होगा नाम?